milles käsitletakse seda, kuidas on kasutatud delegeeritud õigusaktide vastuvõtmise õigust, mis on komisjonile antud Euroopa Parlamendi ja nõukogu 21. mai 2013. aasta määrusega (EL) nr 473/2013 euroala liikmesriikide eelarvekavade seire ja hindamise ning nende ülemäärase eelarvepuudujäägi korrigeerimise tagamise ühiste eeskirjade kohta

KOMISJONI ARUANNE EUROOPA PARLAMENDILE JA NÕUKOGULE,

milles käsitletakse seda, kuidas on kasutatud delegeeritud õigusaktide vastuvõtmise õigust, mis on komisjonile antud Euroopa Parlamendi ja nõukogu 21. mai 2013. aasta määrusega (EL) nr 473/2013 euroala liikmesriikide eelarvekavade seire ja hindamise ning nende ülemäärase eelarvepuudujäägi korrigeerimise tagamise ühiste eeskirjade kohta

1. SISSEJUHATUS

Euroopa Parlamendi ja nõukogu määrus (EL) nr 473/2013 euroala liikmesriikide eelarvekavade seire ja hindamise ning nende ülemäärase eelarvepuudujäägi korrigeerimise tagamise ühiste eeskirjade kohta on üks majanduse juhtimist käsitleva kahe seadusandliku akti paketi õigusaktist. Paketi eesmärk on tõhustada järelevalvet ja seiret euroalal. Eelkõige saab selle määrusega tugevdada järelevalvet nende euroala liikmesriikide üle, kelle suhtes kohaldatakse ülemäärase eelarvepuudujäägi menetlust, kehtestades täiendavad aruandlusnõuded, et tagada nõukogu soovitustest või otsustest, mis käsitlevad ülemäärase puudujäägi korrigeerimist, mis tahes kõrvalekaldumise ennetamine ja selle varajane korrigeerimine.

Määruse (EL) nr 473/2013 artikli 10 lõikega 3 antakse komisjonile õigus võtta vastu delegeeritud õigusakte, milles täpsustatakse sellise täiendavate aruandluse sisu, mida liikmesriigid, kelle suhtes kohaldatakse ülemäärase eelarvepuudujäägi menetlust, peavad esitama komisjonile ning nõukogu majandus- ja rahanduskomiteele. Need komisonile antud õigused kajastavad liikumist pideva järelevalve suunas, et seirata tähelepanelikumalt seda, kas asjaomased liikmesriigid püsivad ülemäärase eelarvepuudujäägi korrigeerimisel graafikus.

2. ÕIGUSLIK ALUS

Käesoleva aruande esitamise kohustus on sätestatud määruse (EL) nr 473/2013 artikli 14 lõikes 2. Selle sätte kohaselt antakse komisjonile õigus võtta vastu delegeeritud õigusakte kolmeks aastaks alates 30. maist 2013 ja komisjon peab koostama delegeeritud õiguste kohta aruande.

3. DELEGEERITUD ÕIGUSTE RAKENDAMINE

Delegeeritud õigusaktide vastuvõtmise õigust rakendati selleks, et tagada liikmesrikide poolt aruannetes esitatava teabe siduv ja ühtlustatud raamistik, nagu seda on kirjeldatud määruse (EL) 473/2013 artiklis 10.

Kooskõlas määruse (EL) nr 473/2013 artikli 10 lõikega 3 esitab liikmesriik, kelle vääring on euro ja kellel esineb ülemäärane eelarvepuudujääk, komisjonile ning majandus- ja rahanduskomiteele korrapäraselt aruanded, mis kajastavad valitsemissektori ja selle allsektorite eelarve aastasisest täitmist, nii kulude kui ka tulude poolel kaalutlusõiguse alusel võetud meetmete mõju eelarvele, valitsemissektori kavandatud kulusid ja tulusid, samuti teabe võetud meetmete kohta ja eesmärkide saavutamiseks kavandatud meetmete laadi kohta. Liikmesriigid, kellele on esitatud soovitus vastavalt Euroopa Liidu toimimise lepingu artikli 126 lõikele 7, peavad esitama aruande iga kuue kuu järel, ja liikmesriigid, kellele on esitatud otsus vastavalt ELi toimimise lepingu artikli 126 lõikele 9, iga kolme kuu järel. Selline korrapärane aruandlus täiendab määruses (EÜ) nr 1467/97 artikli 3 lõike 4 punktis a ja artikli 5 lõikes 1a sätestatud aruandluskohustust, mille kohaselt ülemäärase eelarvepuudujäägiga liikmesriik peab esitama aruande ülemäärase eelarvepuudujäägi korrigeerimiseks võetud meetmete kohta.

Määruse (EL) nr 473/2013 artikli 10 lõike 3 kohaselt on komisjonil õigus võtta vastu delegeeritud õigusakte, milles täpsustatakse korrapärase aruandluse sisu.

Komisjon on seda õigust tagasihoidlikult kasutanud, võttes vastu ühe delegeeritud määruse, et näha ette nõuded seoses korrapäraste aruannete sisuga: komisjoni 27. juuni 2013. aasta delegeeritud määrus (EL) nr 877/2013, millega täiendatakse määrust (EL) nr 473/2013. Komisjonil ei ole kavas artikli 10 lõike 3 kohast õigust praegu rohkem kasutada.

Komisjoni delegeeritud määrusega (EL) nr 877/2013 nähakse ette aruannete ülesehitus ja sisu. Eelkõige on delegeeritud määruse lisas esitatud konkreetsed aruandevormid, mis hõlmavad peamisi makromajanduse ja eelarveandmeid, mis võimaldavad jälgida ülemäärase eelarvepuudujäägi korrigeerimist, nagu nõutud määrusega (EL) nr 473/2013. Selleks et oleks võimalik paremini mõista eelarvepositsiooni muutumist, peaksid asjaomased liikmesriigid esitama aasta- ja kvartaliandmed, kusjuures andmed aastasisese eelarvetäitmise kohta tuleks esitada kassa- ja tekkepõhiselt (vastavalt Euroopa rahvamajanduse arvepidamise süsteemile (ESA)). Peale selle aitavad üksikasjalikud aruanded ülemäärase eelarvepuudujäägi kõrvaldamiseks võetud või kavandatud meetmete ja nende eelarvemõju kohta põhjalikumalt hinnata liikmesriikide võetud meetmeid. Delegeeritud määrusega kehtestatud aruandlus peaks andma struktureeritud ülevaate asjaomase liikmesriigi eelarveolukorrast ja -strateegiast, tagades asjakohaste järelmeetmete võtmise ülemäärase eelarvepuudujäägi korrigeerimiseks.

Kooskõlas ühise seisukohaga delegeeritud õigusaktide kohta tagas komisjon delegeeritud määruse ettepaneku ettevalmistamisel ja koostamisel vajalike dokumentide sama- ja õigeaegse ning asjakohase edastamise ekspertide tasemel Euroopa Parlamendile (majandus- ja rahanduskomisjonile, mille eesistuja Sharon Bowles esitas asepresident Rehnile märkused 18. juuni 2013. aasta kirjas) ja nõukogule (majandus- ja rahanduskomitee asendusliikmetele, kes arutasid seda 24. aprillil ja 5. juunil 2013). Mitteametlikud konsultatsioonid võimaldasid komisjonil võtta saadud märkusi delegeeritud määruse ettepanekus arvesse.

Komisjon võttis delegeeritud määruse vastu 27. juunil 2013 ning teavitas sellest Euroopa Parlamenti ja nõukogu. Euroopa Parlament ega nõukogu ei esitanud delegeeritud määruse suhtes vastuväiteid määruse (EL) nr 473/2013 artikli 14 lõikes 5 sätestatud kahekuulise vastuväidete esitamise tähtaja jooksul. Pärast kahekuulise tähtaja möödumist avaldati delegeeritud määrus Euroopa Liidu Teatajas ja see jõustus 16. septembril 2013.



4. JÄRELDUS

Komisjon on nõuetekohaselt kasutanud oma delegeeritud õigusi ning kutsub Euroopa Parlamenti ja nõukogu üles käesolevat aruannet teadmiseks võtma.